விளவங்கோடு காங்கிரஸ் எம்.எல்.ஏ பிரின்ஸ், ‘‘அதிகம் படித்தவர்களைக் கொண்ட இந்த மாவட்டத்தில், 42 பொறியியல் கல்லூரிகள் உள்ளன. இங்கு ஐ.டி பார்க் அமைக்க வேண்டும் என்பது நீண்டகாலக் கோரிக்கை. மத்தியப் பல்கலைக்கழகம் அமைக்க வேண்டும் என்பதும் இப்பகுதி மாணவர்களின் விருப்பம். மத்திய அமைச்சராக இருந்தும், இவர் எதையும் செய்யவில்லை. கன்னியாகுமரி - திருவனந்தபுரம் நான்குவழிச் சாலை அமைக்கப் படுகிறது. மார்த்தாண்டத்தில் மேம்பாலப் பணி நடக்கிறது. ஓராண்டுக்கும் மேலாக அந்தப் பணிகள் நீடிப்பதால், பொது மக்களுக்கும் வர்த்தகர்களுக்கும் பாதிப்பாக இருக்கிறது. நவீனத் தொழில்நுட்பம் என்ற பெயரில் மார்த்தாண்டத்தில் தரமற்ற பாலம் அமைக்கப்படுகிறது. பேச்சிப்பாறை அணையை ஆழப்படுத்தவோ, தூர்வாரவோ எந்த நடவடிக்கையும் எடுக்கவில்லை. ரப்பர் தொழிற்சாலை கொண்டுவந்திருந்தால் 10,000 பேருக்கு வேலைவாய்ப்பு கொடுத்திருக்க முடியும். அதையும் செய்யவில்லை.